মহম্মদ রফির ছেলে শাহিদ জানিয়েছেন, ‘অ্যায় দিল হ্যায় মুশকিলে’ অনুষ্কা শর্মার সংলাপ ‘মহম্মদ রফি গাতে নহি, রোতে থে’ শিল্পীর অপমান ছাড়া কিছুই নয়!
কর্ণ জোহরের মতো পরিচালক কী করে এতটা কাণ্ডজ্ঞানহীন আচরণ করতে পারেন, সেটাই বুঝে উঠতে পারছেন না শিল্পীর পরিবার। শাহিদের কথায়, ‘‘ছবিতে ওই সংলাপটার কোনও প্রয়োজন ছিল না। তাহলে কেন শুধু শুধু একজন শিল্পীকে অপমান করা হল? চিত্রনাট্যকার কি এতটাই নির্বোধ? মহম্মদ রফি একটা প্রতিষ্ঠানের নাম। ইন্ডাস্ট্রির কেউ এখনও পর্যন্ত ওঁর নামে কোনও খারাপ কথা বলতে পারে না, এমনই মানুষ ছিলেন উনি। কর্ণ জোহরের থেকে এটা প্রত্যাশিত ছিল না!’’ শাহিদ চান, এর জন্য ক্ষমা চাওয়া হোক। ভারতীয় সেন্সর বোর্ডের প্রধান পহলাজ নিহালনিকে ব্যক্তিগতভাবে চেনেন শাহিদ। বিষয়টা নিয়ে তাঁর সঙ্গেও কথা বলবেন বলে ঠিক করেছেন শিল্পীর ছেলে। প্রশ্ন করবেন, কী করে ছবির ও রকম একটা সংলাপ সেন্সর বোর্ডের ছাড়পত্র পেয়ে গেল!